Handel med ulovligt og livsfarligt fyrværkeri er et udbredt fænomen helt ned i de ældste folkeskoleklasser. Unge helt ned i 14 års-alderen både køber og sælger importeret fyrværkeri, der dels er ulovligt i Danmark, men som også er langt farligere end det krudt, der kan købes på det danske marked. Efter at være blevet optaget i en hemmelig Facebook-gruppe er det lykkedes TV2 Nord at komme i kontakt med to 14-årige drenge fra Hjørring Kommune, der begge videresælger ulovligt fyrværkeri fra en mellemmand. Fyrværkeriet sælges videre til kunder, der typisk er andre jævnaldrende. - Lige i den alder her, så tænker man for det meste på pengene, så jeg gør det for pengenes skyld, siger den ene af de to 14-årige, der ønsker at være anonym. De to drenge står for at sælge det ulovlige fyrværkeri fra en bagmand videre til kunden. Betalingen sker enten kontant eller via MobilePay, og varesortimentet byder på både krysantemumbomer, kanonslag i forskellig styrke og de såkaldte køkkenruller, der er hjemmelavede sprængrør. Sælgerne, de to drenge, får omkring 25 procent af handlen, mens de sender resten af pengene tilbage til den mellemmand, der har forsynet dem med krudtet. Ifølge de to drenge er deres forældre godt klar over, at deres børn handler med ulovligt fyrværkeri. - Altså, de siger bare, at de ikke vil indblandes i det, men vi skal heller ikke lave noget dumt med det. Vi skal bare tænke os om, siger de to drenge. De to drenge, der begge er 14 år, optræder anonymt, men deres identitet er kendt af redaktionen.

Referat:
Unge drenge deltager aktivt i organiseret handel med ulovligt fyrværkeri, og forældrene ved det godt.